## Emergències conclou el procés d’estabilització de la plantilla del Servici de Bombers Forestals de la Generalitat

*** La secretària autonòmica d’Emergències i Interior ressalta l’esforç realitzat per a garantir l’estabilitat laboral del personal de la SGISE
* La societat encarregada de la gestió del personal i de les necessitats logístiques dels servicis d’extinció d’incendis forestals i emergències ha oferit 281 places en el procediment**

La Conselleria d’Emergències i Interior ha conclòs, este divendres, el procés d’estabilització de la plantilla de la Societat Valenciana de Gestió Integral dels Servicis d’Emergències (SGISE) amb l’assignació de les últimes places del Pla extraordinari d’estabilització del personal del Servici de Bombers Forestals de la Generalitat.

L’adjudicació d’estes places s’ha dut a terme a través de 28 processos diferents, dins del concurs de mèrits i concurs oposició, corresponents a 19 categories professionals, incloses les d’especialista, especialista polivalent, especialista de reforç, cap d’unitat, cap d’unitat de reforç, corretorns, corretorns de reforç, conductor/a d’autobomba, conductor/a d’autobomba de reforç, subcap, subcap de reforç, substitut/a de vacacions, substitut/a de vacacions de reforç, tècnic de gestió forestal, bomber/a forestal i bomber/a forestal de reforç, entre d’altres.

El passat 13 de juny es va iniciar el procés d’adjudicació amb l’assignació de les primeres 30 places corresponents a 16 processos diferents de 14 categories professionals. Tal com estava previst, este divendres han conclòs tots aquells processos que encara estaven en marxa fins a arribar a adjudicar les 281 places previstes dins del Pla extraordinari d’estabilització de la SGISE.

Este pla adapta l’oferta d’ocupació pública de 2020 i publica l’oferta d’ocupació pública de 2021 per al seu personal, com arreplega la Llei 20/2021, de 28 de desembre, de mesures urgents per a la reducció de la temporalitat en l’ocupació pública en l’Administració pública i el seu sector instrumental.

Al respecte, la secretària autonòmica d’Emergències i Interior, Irene Rodríguez, ha assenyalat que este procés “ha suposat una oportunitat legal extraordinària per a donar solució a un dels principals problemes derivats de la situació contractual de part del personal del Servici de Bombers Forestals, heretada en la subrogació d’abril de l’any 2019, duta a terme pel Botànic”.

D’esta manera, ha agregat Rodríguez, “l’empresa pública dels bombers forestals, SGISE, seguix avant en el seu esforç per garantir l’estabilitat laboral del seu personal i, en la mateixa línia, prosseguir amb la implantació del tercer torn”.

Fecha: 27/06/2025